b'\n_START_ARTICLE_\nMaja Vti\xc4\x8d\n_START_SECTION_\nTekmovalna kariera\n_START_PARAGRAPH_\nNa mednarodnih skakalnih prireditvah se je prvi\xc4\x8d pojavila leta 2003 v starosti 15 let. Tedaj in \xc5\xa1e v naslednjem letu je nastopila na ve\xc4\x8d tekmah FIS, torej prireditvah ni\xc5\xbejega ranga, ki so slu\xc5\xbeile nabiranju izku\xc5\xa1enj ter uveljavitvi.\n_START_SECTION_\nCelinski pokal, 2004-12\n_START_PARAGRAPH_\nMaja je prvi nastop na tedaj najmo\xc4\x8dnej\xc5\xa1em \xc5\xbeenskem skakalnem tekmovanju, kontinentalnem pokalu, do\xc5\xbeivela julija 2004, ko je na dveh tekmah v Park Citiju, ZDA obakrat zasedla 18. mesto. Nato je v zimi 2004-05 pri starosti sedemnajst let nanizala ve\xc4\x8d solidnih uvrstitev in si kmalu priskakala tudi prve stopni\xc4\x8dke. To je bilo 12. februarja 2005 v nem\xc5\xa1kem Baiersbronnu, ko je bila druga. Sezono je zaklju\xc4\x8dila kot druga najbolj\xc5\xa1a Slovenka na 8. mestu s 374 to\xc4\x8dkami. Naslednjo sezono, 2005-06, se je uvr\xc5\xa1\xc4\x8dala med najbolj\xc5\xa1o deseterico ali takoj za njo in tekmovanje zaklju\xc4\x8dila s 334 osvojenimi to\xc4\x8dkami na 14. mestu kot najbolj\xc5\xa1a Slovenka. _NEWLINE_V sezoni 2006-07 je rezultatsko nazadovala. Sicer se je \xc5\xa1e vedno uvr\xc5\xa1\xc4\x8dala med dobitnice to\xc4\x8dk, le da bolj na mesta pri repu njih. Najbolj\xc5\xa1i rezultat je dosegla s 13. mestom na doma\xc4\x8di tekmi na Ljubnem. Sezono je kon\xc4\x8dala kot \xc4\x8detrta Slovenka \xc5\xa1ele na 46. mestu z vsega 36 to\xc4\x8dkami.\n_START_SECTION_\nPrva mladinska medalja Slovenk\n_START_PARAGRAPH_\nMarca 2007 se je udele\xc5\xbeila tekmovanja za Svetovno mladinsko prvenstvo, ki je bilo tedaj v italijanskem Tarvisiju. Tam je dne 17. marca priskakala prvo slovensko \xc5\xbeensko medaljo na tovrstnih tekmovanjih. Na tekmi posameznic je bila tretja in s tem osvojila bronasto medaljo. _NEWLINE_V sezoni 2007-08 je svoje rezultate popravila ter poleg nekaj uvrstitev med deset najbolj\xc5\xa1ih pri\xc5\xa1la najprej do uvrstitve na stopni\xc4\x8dke in nato \xc5\xa1e do prve zmage. 17. februarja 2008 je v nem\xc5\xa1kem Breitenbergu slavila pred vsemi drugimi. V kon\xc4\x8dni razvrstitvi sezone je kon\xc4\x8dala na 4. mestu s 607 osvojenimi to\xc4\x8dkami kot najbolj\xc5\xa1a Slovenka. _NEWLINE_V naslednji sezoni, to je bilo v 2008-09, je nadaljevala z dobrimi uvrstitvami in 17. decembra 2008 v kanadskem Vancouvru pri\xc5\xa1la do svoje druge zmage na tekmah celinskega pokala. V skupni razvrstitvi je sezono kon\xc4\x8dala na 10. mestu s 409 to\xc4\x8dkami in bila ponovno najbolj\xc5\xa1a Slovenka. Nato ji je nadaljnje nastopanje prepre\xc4\x8dila po\xc5\xa1kodba, ki jo je dr\xc5\xbeala stran od tekmovanj za leto in pol. Vrnila se je sredi leta 2010 in nato v sezoni 2010-11 potrebovala nekaj \xc4\x8dasa, da se je vrnila do starih dose\xc5\xbekov. Najbolj\xc5\xa1i rezultat sezone je bilo tretje mesto, ki ga je zasedla trikrat, dvakrat doma v Ljubnem in enkrat v japonskem Zaoju. Tekmovanje je kot druga najbolj\xc5\xa1a Slovenka kon\xc4\x8dala na 10. mestu s 506 to\xc4\x8dkami. _NEWLINE_Na za\xc4\x8detku poletnega dela celinskega pokala je dne 22. julija 2011 dosegla zmago na poljskem v Zakopanih. Nato je nastopala na dveh tekmovanjih, poleg v celinskem \xc5\xa1e v svetovnem pokalu, ki je bil takrat prvi\xc4\x8d na sporedu za \xc5\xbeenske. Na celinskem je zbrala ve\xc4\x8d dobrih uvrstitev in je tekmovanje zaklju\xc4\x8dila na skupno tretjem mestu. _NEWLINE_Skupno je v obdobju 2005-12 na tekmah kontinentalnega pokala bila dvanajstkrat uvr\xc5\xa1\xc4\x8dena na stopni\xc4\x8dke, od tega je trikrat zmagala.\n_START_SECTION_\nSvetovni pokal, 2011-16\n_START_PARAGRAPH_\nNa tekmah svetovnega pokala je debitirala na sploh prvi organizirani tovrstni tekmi za \xc5\xbeenske 3. decembra 2011 v Lillehammerju. Nastop na tej tekmi se ji je povsem ponesre\xc4\x8dil saj je bila uvr\xc5\xa1\xc4\x8dena \xc5\xa1ele na 42. mesto. \xc5\xbde na naslednji tekmi je bila veliko bolj\xc5\xa1a, \xc4\x8detrta. Nato je zbrala \xc5\xa1e ve\xc4\x8d solidnih uvrstitev in prvo sezono svetovnega pokala za \xc5\xbeenske kon\xc4\x8dala na 12. mestu kot druga najbolje uvr\xc5\xa1\xc4\x8dena Slovenka. Nato je v sezoni 2012-13 zasedala predvsem mesta nekje na sredini dobitnic to\xc4\x8dk, le enkrat se ji je uspelo uvrstiti med najbolj\xc5\xa1o deseterico. Sezono je zaklju\xc4\x8dila na 16. mestu s 244 osvojenimi to\xc4\x8dkami. _NEWLINE_V naslednji sezoni, 2013-14, se je rezultatsko popravila, zbrala najprej ve\xc4\x8d uvrstitev med prvo deseterico, in nato pri\xc5\xa1la \xc5\xa1e do svojih prvih stopni\xc4\x8dk. To je dosegla 1. februarja 2014, ko je na tekmi v avstrijskem Hinzenbachu osvojila tretje mesto. Sezono je zaklju\xc4\x8dila na 6. mestu z osvojenimi 542 to\xc4\x8dkami kot najbolje uvr\xc5\xa1\xc4\x8dena Slovenka. _NEWLINE_Leta 2014 je nastopila na prvi tekmi za \xc5\xbeenske v smu\xc4\x8darskih skokih v zgodovini olimpijskih iger na srednji skakalnici in osvojila \xc5\xa1esto mesto. _NEWLINE_V sezoni 2014-15 je nadaljevala z dobrimi rezultati, se nekajkrat uvrstila med najbolj\xc5\xa1ih deset, vi\xc5\xa1je pa ni segla. Njen najbolj\xc5\xa1i rezultat je bilo \xc5\xa1esto mesto, ki pa ga je dosegla kar petkrat. Na koncu je v se\xc5\xa1tevku bila kot druga najbolj\xc5\xa1a Slovenka uvr\xc5\xa1\xc4\x8dena na 6. mesto. _NEWLINE_Sezono 2015-16 je za\xc4\x8dela z drugim mestom na prvi tekmi v Lillehammerju ter v podobnem slogu nadaljevala ter tako po ve\xc4\x8d izjemnih rezultatih pri\xc5\xa1lo do zmage. 13. februarja 2016 je dosegla svojo prvo in drugo slovensko zmago v svetovnem pokalu na tekmi na Ljubnem. Skupno je v sezoni dosegla sedem uvrstitev na stopni\xc4\x8dke in kot prva slovenska skakalka osvojila medaljo za tretje mesto v skupnem se\xc5\xa1tevku svetovnega pokala.'